## El tramvia de València complix 31 anys amb prop de 213 milions de desplaçaments i 39 milions de quilòmetres recorreguts

*** El 21 de maig de 1994 va iniciar les seues circulacions la línia 4 amb 21 parades i 9,8 quilòmetres de xarxa, que actualment són 51 parades i 25 quilòmetres amb quatre línies
* L’L4 és la línia amb més desplaçaments, 163 milions, i la parada de La Carrasca la que més trànsit acumula, amb 17,7 milions de moviments**

El tramvia de València complix este dimecres, 21 de maig, 31 anys de servici com a part de la xarxa de Metrovalencia, temps en què ha desplaçat prop de 213 milions d’usuaris en les seues quatre línies, en concret 212.614.115 viatgers.

El 21 de maig de 1994, amb l’obertura de la que actualment és la línia 4 del tramvia, es va recuperar un sistema de transport públic que des de finals del segle XIX fins a 1970 havia vertebrat la ciutat i articulat la vida quotidiana dels seus ciutadans.

Amb la recuperació d’este mitjà de transport per part de la Generalitat, València es convertia en la primera ciutat espanyola a recuperar un sistema de tramvia, però modernitzat, una aposta que de seguida va tindre la seua continuació en grans capitals com Madrid, Barcelona, Sevilla o Bilbao.

**Evolució del tramvia**

La primera línia del tramvia modern es va inaugurar en 1994 amb 21 parades i 9,8 quilòmetres de xarxa integrats en l’entorn urbà de la ciutat, circumstància que continua conservant, però ja amb 25 quilòmetres de longitud en l’actualitat.

En estos 31 anys la xarxa tramviària ha evolucionat fins a comptar amb quatre línies en servici: línia 4 (Mas del Rosari-Doctor Lluch), la línia 6 (Tossal del Rei-Marítim), la línia 8 (Marítim-Neptú) i la línia 10 (Alacant-Natzaret).

L’explotació actual suma 25 quilòmetres i 51 parades, repartides pels municipis de València (40), Burjassot (6) i Paterna (5), que els recorren 45 unitats de Siemens i Bombardier.

**Registre per anys, línies i parades**

L’any amb més moviments en estes més de tres dècades ha sigut, precisament, l’últim, 2024, quan este mitjà de transport va arribar als 15,3 milions de passatgers. Seguit de 2023, amb 13.896.678 viatgers. Lluny queda 2019, amb 9.189.764, l’anterior rècord abans d’arribar la pandèmia de la COVID-19.

Per línies, l’L4, la més antiga, ha registrat 162.979.533 desplaçaments des de 1994. L’L6, des que es va inaugurar en 2007, ha obtingut 35.454.071 viatges. La més nova, l’L10 en funcionament des de 2022, ha aconseguit els 7.244.990 trànsits. Finalment, l’L8, que de 2007 a 2014 es va denominar L5T i des de 2015 va adoptar el seu actual nom, ha arribat a 6.935.521 moviments.

El desglossament de trànsit per parades situa La Carrasca, en primer lloc, amb 17.659.938 passatgers, seguida molt de prop per la històrica de Pont de Fusta, amb 16.934.446. Després estan Benimaclet, amb 12.206.267; Vicente Zaragozá, amb 10.779.117 i Vicent Andrés Estellés, amb 10.695.351 usuaris.

Fecha: 21/05/2025